पूर्वी नवलपरासीमा ४० कुष्ठरोगी फेला
नेपाल कुष्ठरोगमुक्त मुलुक घोषणा भइसके पनि बेला–बेलामा कुष्ठरोग सङ्क्रमित व्यक्तिहरू देखा परेको देखिएको छ ।
मीना कंडेलकावासोती, माघ १४ गते । नेपाल कुष्ठरोगमुक्त मुलुक घोषणा भइसके पनि बेला–बेलामा कुष्ठरोग सङ्क्रमित व्यक्तिहरू देखा परेको देखिएको छ । ‘कुष्ठरोगीसँग भेदभाव नगरौँ, कुष्ठरोगीलाई माया गरौँ, कुष्ठरोगीप्रति हुने भेदभाव अन्त्य गरौँ’ नारासहित आइतबार ७१ औँ विश्व कुष्ठरोग दिवस मनाइएको छ । नयाँ कुष्ठरोगका बिरामी भने फेला परिरहेका छन् । विशेषगरी तराईका १६ वटा जिल्लामा अझै पनि कुष्ठरोगी भेटिन्छन् । पूर्वी नवलपरासीमा चालु आर्थिक वर्षको पुस मसान्तसम्म १६ जना नयाँ कुष्ठरोगीका बिरामी भेटिएका छन् । नयाँ फेला परेका कुष्ठरोगीमध्ये पुरुष १० जना र महिला ६ जना रहेको जनाइएको छ । स्वास्थ्य कार्यालय नवलपुरका ल्याब टेक्निसियन डिल्लीराम तिवारीका अनुसार नवलपुरमा हालसम्म ४० जना कुष्ठरोगी फेला परेका छन् । जसमध्ये पुरुष ३१ र महिला ९ जना छन् । अहिले गैँडाकोटमा १६ जना, देवचुलीमा ७ जना, कावासोतीमा ८ जना, विनयी त्रिवेणीमा ३ जना र मध्यविन्दुमा ५ जना कुष्ठरोगीले औषधी सेवन गरिरहनुभएको छ । चालु आर्थिक वर्षमा ८ जना निको भएको छ ।जिल्लामा प्रत्येक वर्ष कुष्ठरोगीको सङ्ख्या घट्दै गइरहेको भए पनि नवलपुरमा  नयाँ १६ जना थपिएको स्वास्थ्य कार्यालय नवलपुरले जनाएको छ । तिवारीका अनुसार समयमै उपचार गराएमा पूर्ण रूपमा रोग निको हुने विश्वास जनचेतनामार्फत जागृत गराइएपछि रोगीको सङ्ख्या क्रमिक रूपमा घट्दै गइरहेको छ ।कुष्ठरोग माइक्रो ब्याक्टेरियम लेप्री नामक ब्याक्टेरियाद्वारा सर्ने एक प्रकारको ब्याक्टेरियल इन्फेक्सन हो । मुख्य रूपमा नशा, हातखुट्टा, नाकको भाग र श्वास लिने तन्त्रलाई प्रभावित गर्नेगरेको भन्दै कुष्ठरोगले नशालाई क्षतिग्रस्त गर्नुका साथै छालामा घाउ पार्दै मांसपेशीलाई कमजोर बनाउने उहाँले बताउनुभयो ।पछिल्ला दिनमा कुष्ठ रोगीप्रति हुनेगरेको भेदभावमा कमी आए पनि यस्तो भेदभाव पूर्णरुपमा अन्त्य हुन सकेको छैन । जनचेतनाकै विस्तारसँगै मानिसमा विद्यमान त्यस्तो धारणा भने हट्दै जान थालेको छ । त्यहीकारण कुष्ठरोगसम्बन्धी चेतनामूलक कार्यक्रमलाई अझ बढी प्राथमिकता सञ्चालन गर्ने सरकारी नीति रहेको छ ।